賦黄鶴樓贈李公擇公擇時知鄂州
作者：蘇轍
朝代：宋

paragraphs: 前年見君河之浦，東風吹河沙如霧。
北潭楊柳强知春，樽酒相携終日語。
君家東南風氣清，謫官河壖不稱情。
一麾夏口亦何有，高樓黄鶴慰平生。
荆江洞庭春浪起，漢沔初來入江水。
岸頭南北不相知，惟見風濤湧天地。
巫峽瀟湘萬里船，中流鼓楫四茫然。
高城枕山望如带，華榱照日光流淵。
樓上騷人多古意，坐忘朝市無窮事。
誰道武昌岸下魚，不如建業城邊水。